בתיעוד נדיר שנחשף, והראה מקרוב את פעילות יחידת המסתערבים של מג"ב בשטחים, נחשפו פניו של אחד הלוחמים. ניצב בדימוס בר לב: "ברחוב, הוא לא יראה אותו הדבר"
מה יעלה בגורלו של המסתערב שפניו נחשפו? תיעוד נדיר של כוחות המסתערבים של משמר הגבול, שפעלו אתמול (רביעי) בכיכר איו"ש שבסמוך לרמאללה, חשף בטעות את פניו של אחד הלוחמים. בחדשות עשר הוחלט לטשטש את פניו, למרות שהצנזורה הצבאית התירה את הפרסום, שקיבל התייחסות בכלי תקשורת בכל העולם.
עתה, מתלבטים ביחידת המסתערבים של מג"ב מה לעשות בנוגע לעתידו של הלוחם ביחידה. ניצב (בדימוס) אורי בר לב, מי שהקים ופיקד בעברו על יחידת המסתערבים דובדבן, טוען כי חשיפת פניו של הלוחם הוא אירוע שיכול לקרות ונלקח בחשבון לפני יציאה לפעילות מסוג זה. "זה לא נזק לטווח ארוך", אמר.
לדברי בר לב, "כל מפגין שמחזיק בקבוק תבערה או נשק צריך לדעת שזה שעומד לידו יכול להתנפל עליו". הוא הוסיף כי חשיפת פניו של הלוחם לא תשפיע על המשך פעילותו ביחידה, "אני מניח שכשתראה אותו ברחוב אתה לא תזהה אותו, הוא לא יראה אותו הדבר. מה שאנחנו רואים בשטח זה לא בהכרח איך שהוא נראה במציאות". בר לב יחסית משוכנע כי "הלוחם יהיה גם בהפגנה האלימה הבאה".
בתיעוד שמתפרסם אתמול נראים עשרות מפגינים פלסטינים מוחים מול כוח ישראלי קטן הנמצא במקום. בשלב מסוים מיידה הכוח רימון לעבר המפגינים והמסתערבים, שצצים מתוך המון המפגינים, מבצעים מעצר של מספר מתפרעים.
"במהלך השבוע האחרון התקיימו באופן קבוע הפרות סדר בכיכר איו"ש שברמאללה. מאות פלסטינים הבעירו צמיגים, השליכו בקבוקי תבערה ויידו אבנים לעבר כוחות הביטחון", התייחס דובר צה"ל לאירוע. "במסגרת פעילות במקום, הוטמעו במהומות לוחמי המסתערבים של מג"ב שהביאו למעצרם של שלושה מפרי סדר כשאחד נעצר מיד לאחר שהשליך בקבוק תבערה. עם מעצרם של השלושה הגיח לעבר הכוח פלסטיני נוסף שהשליך סלע לעבר הכוחות, אלה ביצעו ירי לעבר פלג גופו התחתון", הוסיפו בצה"ל. לא היו נפגעים לצה"ל במהלך האירוע והחשודים שנעצרו הועברו לחקירה.